L'alcalde de Collsuspina, Oriol Batlló, ha explicat aquest dilluns que el municipi està estudiant la necessitat d'obrir una llar d'infants de cara al curs vinent, 2017-18. Segons el batlle, durant els mesos de gener i febrer s'iniciaran les converses amb les famílies que tenen fills en edat d'utilitzar la llar d'infants (1 i 2 anys) o famílies que esperen un nadó per sondejar-los i veure si estarien disposats a inscriure els seus fills a la llar d'infants que s'habilitaria dins l'escola del municipi, inaugurada aquest curs i que forma part de la ZER Moianès Llevant. Si la iniciativa tira endavant, el finançament no serà un problema ja que l'alcalde ha explicat que es van reservar al voltant de 60.000 euros del pressupost per les obres que s'haurien de dur a terme. Per la seva banda, la consellera d'Ensenyament, Meritxell Ruiz, que ha assistit a la inauguració oficial de l'Escola de Collsuspina, ha destacat que es tractaria d'un servei més per un municipi petit com Collsuspina que d'una altra manera no es podria permetre una llar d'infants. Segons Ruiz, si l'ajuntament hi veu la necessitat, "des del Govern obrirem les converses perquè pugui ser una realitat".  "Tenim detectades les famílies que tenen fills entre 0 i 2 anys i mares encara en estat de gestació que podrien ser potencials usuaris de la nova llar d'infants", ha explicat l'alcalde de Collsuspina, Oriol Batlló. En les properes setmanes es parlarà amb ells per proposar-los els horaris que tindria la nova llar d'infants i el preu que suposaria l'escolarització dels menuts. "Si es famílies ho consideren oportú i diuen que sí, llavors engegaríem tota la maquinària per fer les adequacions a l'edifici", ha explicat el batlle. En aquest cas, els infants de 0 a 2 anys s'instal·larien a la planta baixa, i s'hauria d'adequar el segon pis de l'edifici per encabir els alumnes de l'escola i el menjador. Ara mateix, tot i que els pares poden escolaritzar a Collsuspina els fills de 3 a 12 anys, si tenen la necessitat de portar-los a una llar d'infants ho han de fer a Moià o s'han de desplaçar a altres poblacions. Així doncs, el fet que no tenir llar d'infants al propi municipi, crea una situació que en alguns casos provoca que els alumnes segueixin l'escolarització a partir dels 3 anys fora de Collsuspina.  Des de la conselleria es veu amb bons ulls el projecte. La màxima responsable, Meritxell Ruiz, ha assenyalat que si el Departament d'Ensenyament pot oferir les seves instal·lacions per acollir alumnes d'1 i 2 anys, això també servirà per "facilitar la vida al poble" i ajudarà a la conciliació de les famílies, que no hauran de portar els seus fills a altres municipis. Una nova escola després de deu anys en mòduls prefabricats En un edifici que va heretar l'Ajuntament l'any 2012, aquest curs L'Escola de Collsuspina ha estrenat un nou emplaçament que funciona des del mes de setembre a ple rendiment. Així, la trentena d'alumnes de l'escola, que els deu anys anteriors s'encabien en dos mòduls prefabricats, enguany gaudeixen d'un edifici reformat de gairebé 400 metres de zona útil envoltat d'un pati de grans dimensions, on també preveuen instal·lar també un petit hort.  El seu director, Bernat Camps, precisament ha destacat el canvi que ha suposat el pati per als infants, acostumats a fer l'esbarjo en un espai de dimensions "molt limitades". A més, les noves instal·lacions són molt més lluminoses i adequades a les activitats docents. L'edifici Els Ventets tenia dues plantes i ha necessitat una inversió al voltant dels 460.000 euros per adequar-lo com escola, sufragats per la Diputació de Barcelona, prop de la meitat del valor, la Generalitat i el propi ajuntament. Amb l'arribada de la consellera per conèixer les instal·lacions durant la inauguració oficial de l'escola i abans de descobrir la placa, la trentena d'alumnes de diferents edats compreses entre els 3 anys i 6è de Primària han sortit a rebre-la a l'entrada i han cantat una cançó en català i anglès a mode de benvinguda. L'Escola de Collsuspina forma part de la zona escolar rural (ZER) que engloba també les escoles de Castellcir, Sant Quirze Safaja i l'Estany. El centre té tres docents en plantilla i comparteix els professors d'especialitat amb la resta d'escoles, com la mestra de música.

Summary: Collsuspina estudia obrir una llar d'infants el curs 2017-2018 que compartiria instal·lacions amb l'escola del municipi


El Ple de l'Ajuntament de Lleida ha aprovat el pressupost per al 2020, amb els vots favorables de les tres formacions que integren el govern municipal. Des d'ERC, JxCat Lleida i el Comú han defensat que es tracta d'un pressupost de "contenció", tenint en compte el deute municipal, i "realista", pel que fa a la previsió d'ingressos i despeses . El PSC, Cs i PP han rebutjat els comptes i els qualificat de "poc ambiciosos i mancats de visió de ciutat" i han criticat la caiguda de la partida d'inversions. El pressupost ascendeix a 164,3 milions d'euros, un 2,7% menys que l'actual (168,7 milions), i preveu destinar 5,1 milions d'euros a inversions, respecte als 13,1 milions pressupostats el 2019. Destaca l'aposta pel microurbanisme i l'aportació d'1,2 milions per a la construcció de l'escola de Pinyana, partida que ha rebut les crítiques de l'oposició en considerar que suposa "condonar deute a la Generalitat". El pressupost ascendeix a un import total de 164.333.353,60 euros i "adapta les despeses als ingressos reals de l'Ajuntament i no infla les previsions", segons ha dit la sisena tinenta d'alcalde i regidora d'Hisenda, Montse Pifarré (ERC). Així mateix, ha justificat l'aposta per la "contenció" de la despesa per fer front a la situació financera i al deute municipal de 175 milions d'euros, arguments que també han defensat els altres dos grups del govern municipal, JxCat Lleida i el Comú. Quant a les polítiques concretes, ´prioritza una "aposta decidida" per la transició ecològica, amb la incorporació d'un tècnic de lluita contra el canvi climàtic i la instal·lació de panells fotovoltaics a teulades públiques; els serveis socials, incentivant les polítiques d'habitatge amb l'entrada de nous pisos a l'Ajuntament; la creació de la bústia ètica d'alerta ciutadana i denúncia de la corrupció, l'elaboració d'un codi ètic i la publicació de totes les factures municipals; la promoció del microurbanisme de proximitat; l'aposta pel civisme, i la creació d'un pla de treball amb noves formes de participació, mediació i pacte per millorar la convivència. Aquest "realisme" en la previsió d'ingressos farà que el pressupost de 2020 sigui inferior en 4,5 milions al del 2019 (-2,7%), amb un descens especialment marcat de 2,5 milions en la plusvàlua, tenint en compte la controvèrsia legal al respecte, i en la previsió de venda de solars, que queda en 1,6 milions, segons ha assenyalat Pifarré.  5,1 MEUR per a inversions, menys de la meitat que les previstes per al 2019 La partida d'inversions es la que més cau i passa dels 13,1 milions d'euros pressupostats el 2019 a 5,1 milions, el 2020. D'aquests, 3,4 provindran de venda de solars, finançament propi i de l'estalvi; i uns 1,6 milions de les aportacions de la Generalitat, del Feder i de la Diputació de Lleida.  Destaquen els 1,2 milions que la Paeria destinarà a la construcció de la nova escola de Pinyana. L'Ajuntament de Lleida es compromet a col·laborar amb la Generalitat per desencallar el projecte i posar fi a la situació de "provisionalitat" del centre. L'escola passarà a tenir dues línies amb la integració de l'escola de Balàfia en un nou edifici amb gairebé 400 alumnes. L'oposició ha criticat aquesta aportació ja que la considera una "condonació encoberta i irregular del deute que la Generalitat deu a la Paeria", segons la portaveu ajunta del PSC, Begoña Iglesias. Per la seva banda, l'alcalde Miquel Pueyo s'ha mostrat "profundament orgullós de posar amb aquest pressupost la primera pedra perquè en un parell d'anys l'escola de Pinyana estigui feta i, acabar així, amb els barracons a l'escola primària a Lleida".  Altres inversions serviran per a la construcció del departament de Santa Cecília del cementiri municipal –tot i que l'actuació ja estava pressupostada aquest 2019-, la millora de les instal·lacions del Centre d'Acollida d'Animals de Companyia (CAAC), la segona fase de reforestació fluvial del camí del riu, compra de patrimoni i el conveni de la Junta de Sequiatge, segons ha explicat Montse Pifarré. Crítiques de l'oposició  Des del PSC, Begoña Iglesias ha afirmat que són uns pressupostos "injustos i incapaços d'implusar la ciutat" i ha criticat la "retallada brutal de les inversions" i ha manifestat que "no redueixen el deute". La portaveu de Ciutadans, Ángeles Ribes, ha dit que són uns comptes "de fake news, de jocs de trilers i de quinze regines de taifes, que no entén ningú" i ha recordat "l'increment de totes les taxes i impostos mentre cau la inversió". El portaveu del PP, Xavier Palau, ha assenyalat que són uns comptes "que no hi ha ni per agafar-los amb pinces" i també ha rebutjat la caiguda del pressupost per a inversions.  L'oposició ha criticat que només va disposar d'un cap de setmana per estudiar els comptes i poder-hi presentar al·legacions. Així, ha carregat per haver rebut una informació "esbiaixada i limitada" d'on es destinaran els diners pressuposts en algunes de les partides. PSC, Cs i PP també han lamentat la disminució de les aportacions a l'Aplec del Caragol i a altres entitats i agents econòmics, així com l'eliminació de la partida d'un milió d'euros per als pressupostos participatius.     Rebuig a les esmenes del PSC El PSC ha estat l'única formació en presentar esmenes als comptes, en concret una vintena, que han tombat els vots contraris dels regidors de l'equip de govern. Entre altres, els socialistes reclamaven incloure una partida d'1,2 milions d'euros per finançar part del cost del vial Víctor Torres, d'accés a la zona on està projectat el parc comercial de Torre Salses, i suprimir l'aportació d'1,2 milions d'euros per a l'escola de Pinyana, per destinar aquests diners a altres actuacions, així com la supressió dels 125.000 euros que els pressupostos destinen al World Padel Tour.    Aprovació de la plantilla i del catàleg de llocs de treball El Ple també ha donat llum verda a l'aprovació de la plantilla de personal i al catàleg de llocs de treball de l'Ajuntament de Lleida i dels seus organismes autònoms per al 2020, amb els vots d'ERC, JxCat Lleida, Comú i PSC, l'abstenció del PP i el vot contrari de Ciutadans.  La segona tinenta d'alcalde, Jordina Freixanet, ha destacat que la despesa per al capítol 1, de personal, s'incrementa fins els 62,5 milions d'euros (respecte els 57,5 milions del 2019). Els comptes pressuposten els dotze mesos del sou -i no nou com l'actual pressupost- de treballadors de reforç i substitucions. També preveuen la incorporació de 32 nous agents de la Guàrdia Urbana, i l'augment salarial previst als pressupostos de l'Estat. Freixanet també ha explicat que durant l'any 2020 s'aprovarà la Relació de Llocs de Treball (RLT) i es negociarà un nou conveni, que permetran fer "canvis més estructurals". Mentrestant, s'incorporaran en plantilla 92 treballadors dels Serveis Socials que fins ara tenien una relació laboral vinculada al contracte programa amb la Generalitat, de manera que podran participar en els processos d'estabilització Segona modificació del cartipàs La sessió també ha aprovat la segona modificació del cartipàs d'aquest mandat, que incorpora un total de catorze modificacions. La segona tinenta d'alcalde ha dit que es fa per "regularitzar qüestions que requerien del nou pressupost per poder-les incloure". En canvi, l'oposició ha acusat l'equip de govern per "col·locar amics a dit" com a personal de confiança, per augmentar les retribucions de càrrecs com ara el del nou gerent i per "convertir en fixes personal eventual".   Solucions per garantir la viabilitat de l'EMU   Abans del Ple, s'ha celebrat la Junta general de l'Empresa Municipal d'Urbanisme (EMU), que ha aprovat els comptes de l'empresa per al 2020, que ascendeixen a 5,02 milions d'euros. El debat l'ha capitalitzat l'informe comptable encarregat per l'EMU presentat aquest dilluns pel govern municipal, que assenyala que la societat es troba en situació legal de dissolució des del 2015 i que, a la vegada, constata la necessitat de reformular els comptes del 2018 de la societat.  El tercer tinent d'alcalde i regidor d'Urbanisme i Transició Energètica, Sergi Talamonte, ha dit que, a partir d'ara, caldrà estudiar la situació i veure quina és la millor solució per garantir la viabilitat futura de l'empresa. En aquest sentit, ha plantejat la prioritat de refinançar el deute de l'EMU però no ha tancat la porta a altres possibilitats.  El portaveu del PSC, Jaume Sellés, ha reclamat al govern de la Paeria que "deixi de fer teatre del dolent" i "faci tot el que calgui per tirar endavant aquest instrument". En aquest sentit, ha reclamat al govern que esclareixi què vol fer amb l'empresa i ha expressat el suport dels socialistes a refinançar el deute de més de 50 milions d'euros que arrossega l'EMU. La portaveu de Cs, Ángeles Ribes, també ha demanat concreció per saber com serà aquest refinançament, mentre el PP s'han pronunciat a favor de liquidar l'EMU i anar a un concurs de creditors però, en cap cas, de "rescatar l'empresa amb els diners de tots els lleidatans".

Summary: La Paeria de Lleida aprova el pressupost per al 2020 amb els vots dels tres grups que integren el govern municipal


El tinent d'alcaldia de Seguretat de Barcelona, Albert Batlle, ha explicat aquest dimecres al matí que el desallotjament de l'acampada independentista de la plaça Universitat l'han realitzat uns 150 efectius de la Guàrdia Urbana corresponents a quatre unitats, amb el suport d'agents antiavalots  i de seguretat ciutadana de l'Eixample dels  Mossos d'Esquadra, que no han hagut d'intervenir. A més, han intervingut 84 operaris de la neteja per deixar lliure la plaça i els carrers de l'entorn com la Gran Via i el carrer Pelai. Cs, PP i Manuel Valls han criticat la tardança en l'actuació de la policia municipal, mentre que ERC i JxCat han qüestionat les formes de la intervenció. En una compareixença a la comissió de Presidència, Batlle ha explicat que els 150 agents i comandaments formaven part de la Unitat de Reforç a la Proximitat i Emergències, els antics antiavalots, a més de la Unitat de Suport Policial de Nit, i dues unitats nocturnes. La Brimo dels Mossos i els mossos de l'Eixample han preservat el perímetre, però no han hagut d'actuar. La intervenció ha començat a la 1 de la matinada, s'han encapsulat les 70 o 80 persones a la confluència del carrer Pelai i la Ronda Universitat, on s'han fet dues detencions: una per desobediència i una altra per desobediència i agressió a un agent. S'han fet fotos del material, s'ha introduït  en bosses, s'han codificat les bosses i s'han portat a un magatzem municipal, on hi serà durant  un mes. Durant  aquest període, els propietaris del material el podran recollir previ pagament d'una sanció per ocupació il·legal de la via pública. En total, els 84 operaris de neteja han recollit unes 26 tones de material com tendes de campanya,  menjar, tanques  de seguretat, palets i tot tipus de material. A continuació s'ha ruixat el terra amb aigua a pressió i s'ha netejat el paviment tant del centre de la plaça com de les vies que la rodegen. En total hi han intervingut 35 vehicles de neteja. Uns 40 desallotjats s'han desplaçat a la plaça Catalunya per fer una assemblea, però mediadors de la Guàrdia Urbana ho han impedit per tal que no tornessin a acampar-hi. L'operatiu policial ha acabat a dos quarts de quatre de la matinada, tot i que a quarts de vuit s'ha desallotjat quatre persones que havien fet una foguera amb una paperera. A les 10 del matí encara quedaven alguns operaris de neteja intentant esborrar pintades del terra, i alguna dotació de la Guàrdia Urbana per vigilar la zona. Batlle ha explicat que la Guàrdia Urbana no té competències en ordre públic, però sí que pot donar suport a actuacions d'ordre públic, i en el cas de l'acampada es tractava de recuperar espai públic, que sí que és competència municipal, ja que hi havia una afectació important del trànsit en un carrer principal com la Gran Via. El tinent d'alcaldia ha  assumit tota la responsabilitat de l'actuació, que era "insostenible", i ha dit que ha pres la decisió ell amb la "conformitat" de l'alcaldessa, Ada Colau, "com no pot ser d'altra manera". Pel que fa al tall diari de la Meridiana a Fabra i Puig, també s'ha mostrat "preocupat" per les importants molèsties que provoca, però ha assegurat que aquest sí que és un problema d'ordre públic i espera que en els propers dies els Mossos d'Esquadra puguin actuar-hi, ja que últimament ha fet identificacions d'alguns dels manifestants. Sobre l'actuació de la Guàrdia Urbana durant les setmanes d'importants aldarulls a la ciutat, Batlle  ha explicat que els serveis municipals han intentat garantir la seguretat i la continuïtat de la vida quotidiana. Així, tant la Guàrdia Urbana, com els Bombers de Barcelona i els serveis de neteja han intentat "minimitzar" les afectacions de les manifestacions al trànsit i les conseqüències de les manifestacions violentes, com les barricades, les fogueres amb mobiliari urbà o la destrossa de paviments. Així, Batlle ha explicat que la Guàrdia Urbana i altres efectius municipals han estat presents tant al Centre de Coordinació de la Conselleria d'Interior, centrat en l'ordre públic, com al Cecor de Barcelona, que tenia altres competències. Batlle  també ha explicat que s'han fet tasques de mediació amb els manifestants i s'han donat consells de seguretat als comerciants, a més d'informar a la ciutadania de les afectacions de mobilitat. Els regidors de l'oposició han estat crítics amb el paper de la Urbana. Francisco Sierra (Cs), Josep Bou (PP) i Manuel Valls (BCN pel canvi) han lamentat que la policia municipal no hagi desallotjat abans la plaça i que no hagi actuat per dissoldre els aldarulls de les últimes setmanes. Sierra, a més, ha entregat a Batlle una ordre escrita que ordenava a la Guàrdia Urbana no sortir de les comissaries durant els aldarulls, que Batlle no ha volgut  comentar. Per la seva banda, Elisenda Alamany (ERC) i Jordi Martí (JxCat) han qüestionat que els antiavalots de la Urbana hagin fet el desallotjament i han preguntat qui ha donat l'ordre. Per la seva banda, el regidor de Presidència, Jordi Martí, dels comuns, ha dit que "la ciutat  és conflicte i s'expressa a l'espai públic" i "el dret de protesta és un pilar bàsic per mesurar la qualitat democràtica". Per això, creu que Barcelona, seguint la seva tradició de protesta, ha de permetre el dret a protesta, però s'ha d'analitzar cas per cas. En aquest sentit, ha dit que en els últims dies a l'acampada hi havia hagut fets "molt molt greus" i conflictes entre els  acampats. Per això, "amb proporcionalitat i responsabilitat, tocava posar-hi fi, de la millor manera possible, com s'ha fet".

Summary: ACTUALIZACIÓ:Batlle diu que el desallotjament de l'acampada l'han fet 150 guàrdies urbans de quatre unitats


El Parlament Europeu rebutja la liberalització de visats per a Turquia fins que el país compleixi totes les condicions. Els eurodiputats del comitè de Llibertats Civils, Justícia i Interior han lamentat des d’Estrasburg que la Comissió Europea donés llum verda a la retirada de visats sense que el govern d’Ankara hagi fet les reformes promeses. “Una es pregunta si la CE no s’ha adonat gens que la repressió als kurds i d’altres minories està augmentant”, ha lamentat l’eurodiputada sueca dels liberals Cecilia Wikström. El cap de files dels socialistes, Gianni Pittella, també ha advertit que “el debat sobre la liberalització de visats no començarà fins que es compleixin les condicions”.  La Comissió Europea va recomanar la setmana passada donar llum verda a la liberalització de visats a Turquia, com a part de l’acord assolit amb el govern d’Ankara perquè aturi l’arribada de refugiats a les illes gregues. La liberalització, però, requereix també del suport de l’Eurocambra, que per ara s’hi oposa frontalment.  “Crec que qualsevol avanç en l’oferta de liberalització de visats per a Turquia ha de ser el resultat d’un compliment estricte dels criteris”, ha assegurat l’eurodiputat britànic conservador Timothy Kirkhope. Segons ell, “no es tracta d’apropar-se a complir els criteris o de dir que es compliran en algun moment del futur” sinó que s’han de tenir “abans de garantir la liberalització”.  La socialista alemanya Birgit Sippel ha preguntat si la UE “pot estar segura que Turquia oferirà passaports biomètrics a cada ciutadà”. “Vull veure més progressos a la pràctica, i no només sobre el paper”, ha indicat. Segons la també socialista Ana Gomes, de Portugal, cal veure si alguna de les coses que estan “sobre la taula compleixen amb les obligacions internacionals dels estats membres i de la UE”. “Òbviament no!”, ha lamentat.  La sueca Cecilia Wikström ha criticat l’últim informe de la Comissió Europea sobre Turquia, assegurant que “no conté ni una paraula sobre els desenvolupaments polítics" al país” “És divertit quan ho llegeixes, però al final és una tragèdia”,  ha afirmat, recordant “la repressió d’acadèmics, autors, poetes, blocaires i bàsicament qualsevol intel·lectual que s’oposa al senyor Erdogan”.  L’acord entre la UE i Turquia assolit a la cimera del 18 de maig estipula que la UE aprovarà la liberalització de visats el juny si es compleixen totes les condicions. En l’informe presentat la setmana passada, la Comissió Europea assegurava que Ankara compleix 67 dels 72 requisits, però tot i així va recomanar l’aixecament dels visats. Per a fer-ho, però, necessita de l’aval del Consell Europeu i del Parlament.

Summary: L’Eurocambra rebutja la liberalització de visats per a Turquia fins que es compleixin totes les condicions


El Tribunal Superior de Justícia de Catalunya (TSJC) ha citat pel proper 6 de novembre el conseller d'Interior, Miquel Buch, i l'alcaldessa de Vilanova i la Geltrú, Neus Lloveras, per promoure l'1-O entre els alcaldes, quan el primer presidia l'Associació Catalana de Municipis (ACM) i la segona l'Associació de Municipis per la Independència (AMI). El TSJC havia enviat al febrer la causa al Tribunal Suprem, però el magistrat instructor de l'alt tribunal Pablo Llarena va rebutjar la seva competència per investigar-la. La investigació deriva de la querella per desobediència que la fiscalia va presentar al setembre de l'any passat i es tramita al TSJC perquè Buch, com a conseller, és aforat. El TSJC va admetre a tràmit la querella per desobediència i va acordar citar-los a declarar com a investigats, encara que sense fixar una data, a l'espera que la resolució fos ferma. Quan el Suprem va assumir la causa per rebel·lió contra els líders independentistes, el TSJC li va remetre la investigació sobre Buch i Lloveras, per evitar "resolucions contradictòries" i possibilitar "la investigació i enjudiciament conjunt" del cas relatiu al procés sobiranista. Segons l'exposició raonada que el magistrat instructor de la Sala Civil i Penal del TSJC Jordi Seguí va enviar a Llarena, a les 23.31 hores del 6 de setembre, minuts després d'haver-se aprovat la llei del referèndum, Lloveras i Buch van enviar un correu electrònic als alcaldes de Catalunya on se'ls indicava que havien de procedir a confirmar la disponibilitat de locals de votació, i els facilitaven un model de decret d'alcaldia per mostrar el seu suport polític al referèndum. Tot i la suspensió del referèndum per part del Constitucional, el 10 de setembre Lloveras va enviar un altre correu als associats amb un informe elaborat pel col·lectiu Secretaris, Interventors i Tresorers de l'Administració Local per la Independència (SITxCAT) sobre l'1-O, que concloïa que el dret internacional empararia l'actuació dels funcionaris que desobeïssin el TC i complissin la llei catalana. El 12 de setembre, Lloveras i Buch van enviar un tercer correu amb el nom de 'Material de campanya pel Referèndum de l'1 d'octubre', que contenia el model de dos cartells de foment de la participació i, en el cas de l'AMI, un que demanava el vot afirmatiu.

Summary: El TSJC cita el 6 de novembre Buch i Lloveras per desobediència per instar els alcaldes a donar suport a l'1-O


Un total de 81 Policies Locals de tot Catalunya, han donat 50.000 euros a l'Hospital Sant Joan de Déu. L'aportació pretén ajudar el centre mèdic a construir el futur SJD Pediàtric Cancer Center Barcelona, l'equipament d'oncologia infantil més gran d'Europa, que tractarà 400 nous cassos anuals i comptarà amb una de les unitats de recerca més importants en aquest camp. La iniciativa va sorgir el passat mes d'octubre quan les policies de Caldes de Malavella, Sant Celoni i Hostalric, van decidir fer reproduccions dels escuts dels seus cossos per regalar-los a les persones que fessin una donació de quatre euros destinada a aquesta causa. En poc temps desenes de municipis van participar a la proposta que fins ara ha suposat la distribució de 40.000 escuts. Aquesta aportació econòmica se suma als 21 MEUR que els responsables del projecte mèdic han aconseguit recaptar en un any. La previsió és que el nou centre pugui començar-se a edificar l'estiu vinent. L'inspector en cap de la Policia Local de Sant Celoni, Albert Brunet, ha explicat que la iniciativa va sorgir el passat mes d'octubre i que va arrencar seguint l'exemple dels agents de la Policia Local de Terrassa, que van decidir rapar-se el cabell per posar-se en el lloc dels infants amb càncer i fotografiar-se amb ells per il·lustrar un calendari solidari a favor de la causa.  "Les policies locals hem de ser un cos proper al ciutadà, han de veure que darrere el nostre uniforme hi ha un donatiu ben empleat en aquesta causa", ha apuntat Brunet. Alhora ha indicat que la iniciativa "està donant els seus fruits" i que en poc temps s'hi ha adherit desenes de cossos de tot Catalunya. "Ens omple d'orgull haver fet aquesta campanya i contribuir en una societat millor pels nens i familiars que estan patint", ha sentenciat. Per la seva banda, el director general de l'Hospital Sant Joan de Déu, Manel del Castillo ha agraït el donatiu de 50.000 euros i ha assenyalat que gràcies a contribucions com aquesta s'està assolint el repte d'aconseguir 30 MEUR per finançar el nou centre oncològic infantil SJD Pediàtric Cancer Center Barcelona.  "Hem arribat als 21 MEUR i tenim cinc més compromesos", ha explicat del Castillo que s'ha mostrat convençut que les obres podran arrancar el proper estiu. "Serà un abans i un després per l'hospital però també per Catalunya, Barcelona, els nens i les seves famílies", ha detallat el responsable de Sant Joan de Déu que ha dit que es crearà "un centre d'excel·lència que pugui canviar la història natural d'aquestes malalties". El nou SJD Pediatric Cancer Center Barcelona tindrà capacitat per atendre 400 pacients l'any, un 30% més dels que Sant Joan de Déu atén actualment i incorporarà els darrers avenços en la lluita contra el càncer. Les seves instal·lacions tindran una superfície de 8.345 metres quadrats en un edifici de quatre plantes situat al costat de l'hospital actual. Ambdos equipaments es connectaran amb una passarel·la.

Summary: Més de 80 Policies Locals de Catalunya recapten 50.000 euros per al nou centre d'oncologia pediàtrica de Sant Joan de Déu


Segons l'autor, el jugador blaugrana encarna les qualitats que per Calvino ha de tenir un artista al segle XXI: lleugeresa, rapidesa, exactitud, visibilitat i multiplicitat ACN Barcelona.-L'escriptor Jordi Puntí (Manlleu, 1967) publicarà el pròxim 4 d'abril 'Tot Messi', on a través de capítols curts i variats analitzarà el "caràcter exclusiu d'un jugador polièdric" com el crack argentí i que, en paraules de l'autor, "encarna les condicions que Italo Calvino va definir per a l'artista del segle XXI: és visible, lleuger, exacte, ràpid i múltiple". L'escriptor va entrar en contacte per primer cop amb l'astre blaugrana en un viatge amb la primera plantilla en la gira asiàtica del 2004 i explica que fa un any i mig va adornar-se que "calia celebrar el privilegi de veure'l jugar". "Es tractava de prolongar aquesta felicitat que dona Messi a cada partit, la sensació que mentre ell sigui al camp, pot passar alguna cosa extraordinària", confessa. En el llibre, Puntí –que escriu articles futbolístics des de fa 20 anys i ha publicat regularment a 'El País', 'The FIFA Weekly' i actualment a 'El Periodico'- també situa el jugador blaugrana al centre del llibre "com l'eix que fa girar tot un món" i que "la nostra mirada d'aficionats és el que li dona sentit". D'altra banda, l'escriptor osonenc repassa diversos capítols de la trajectòria del davanter en el club blaugrana, des de com xutava les faltes a Rosario (Argentina) sent un infant abans d'ingressar a la Masia un cop signat un contracte en un tovalló fins al debut al primer equip, el seu comportament abans i després dels partits, la relació amb els seus companys i la rivalitat amb Cristiano Ronaldo, entre d'altres.

Summary: Jordi Puntí publica 'Tot Messi', on repassa el caràcter "exclusiu" i "polièdric" de l'astre argentí


La campanya arrencarà la setmana abans i culminarà l'1 de Maig  ACN Barcelona.-El Pacte Nacional pel Referèndum vol recollir suports i per això organitzarà una recollida de signatures que arrencarà la setmana prèvia a Sant Jordi i que s'allargarà fins a l'1 de Maig. De fet, el 23 d'abril serà un dels dies claus de la campanya perquè situaran al territori un miler de punts per recollir signatures d'adhesió al Pacte. "Convertir el dia de Sant Jordi no només en el dia del llibre i la rosa sinó també de reivindicació de la democràcia, del vot, del referèndum i del dret a decidir", ha assegurat coordinador de la comissió executiva, Joan Ignasi Elena, després de reunir-se amb una cinquantena d'entitats en una trobada tècnica aquest dijous a la tarda a Barcelona. De cara a mitjans de maig preveuen organitzar un acte "més massiu i multitudinari" d'estil més clàssic per explicar quin ha estat fins llavors la tasca del Pacte.

Summary: El Pacte Nacional pel Referèndum recollirà suports per Sant Jordi amb un miler de punts per Catalunya


El museu Can Mario a Palafrugell de la Fundació Vila Casas obre la programació d'hivern amb una retrospectiva del gironí Pep Admetlla, un artista multidisciplinari que porta més de tres dècades creant i experimentant amb el dibuix, l'arquitectura o l'escultura, mogut per la curiositat i la voluntat d'arribar "al fons" de les coses. Així ho ha explicat el mateix autor aquest divendres on ha subratllat que treballa des de la "llibertat" i envoltat de professionals de diferents àmbits de qui assegura aprendre constantment. A "La poètica de l'espai" hi ha des d'obres primerenques del 1988 fins a les darreres que ha fet en una mena de "laboratori conceptual" on s'ha volgut mostrar el seu procés creatiu, "en constant trànsit", segons la comissària Glòria Bosch. No hi falten tampoc les llibretes, el punt de partida on anota les idees i reflexions de cada treball que fa. En una sala més petita, també s'exposa '7 portes +1', una sèrie de vuit dibuixos de l'artista fets en blanc i negre sobre l'exili. "He deixat de preguntar-me el què i jo faig, alliberat del fet d'estar subjecte a determinats àmbits" afirmava aquest divendres Pep Admetlla durant la presentació de la mostra "La poètica de l'espai" que s'inaugurarà aquest dissabte. Durant la seva intervenció, ha explicat que es considera un autor que treballa diferents disciplines "sense complexes", conscient de les pròpies limitacions. Unes mancances que procura corregir envoltat de persones i de referents, com ara el desaparegut escultor Francesc Torres Monsó o l'arquitecte Quim Español, i intentant arribar "al fons" dels temes que es planteja com a artista. En aquest sentit, ha explicat que quan la curiositat el va portar fins a l'anatomia va decidir fer classes de medicina i disseccions per poder aprofundir en allò que li interessava en aquell moment.  Afronta aquesta retrospectiva amb "il·lusió" i la veu com a una "oportunitat" de veure's a sí mateix i de comprovar que, en el fons, les seves primeres obres sobre la Ciutat Invisible –un projecte que l'interpel·la constantment- no es diferencien massa del que ha estat fent en les seves darreres creacions. "Estic conformant aquesta gran ciutat que vaig començar quan tenia 23 anys i l'estic construint;  és un créixer de manera constant i intentant adquirir la formació adequada per cada treball que faig". Un dels reptes que ha destacat a l'hora de fer l'exposició ha estat seleccionar el material que s'hi exposa i de fet fins a l'últim moment ha aportat obra, alguna d'inèdita feta fa pocs mesos.  La mostra, instal·lada a la sala gran, vol ser un "laboratori conceptual" on es recrea el procés d'un creador que es "ramifica"  i a qui "li  interessa tot", segons paraules de la comissària Glòria Bosch, que també ha destacat la influència que té la literatura i d'autors com Italo Calvino i Paul Valéry. En total es poden veure una vintena de peces entre dibuixos, escultures, maquetes i també les llibretes, un element indispensable per entendre la seva manera de fer ja que és el punt de partida de cadascuna de les creacions on hi anota les reflexions i les acompanya de dibuixos i fotografies.  L'exili i la mort En una sala annexa i més petita, també s'exposa "7 portes +1" una sèrie de vuit dibuixos fets a carbonet en blanc i negre on Admetlla reflexiona sobre l'exili i la necessitat de la humanitat de "trobar una porta oberta al seu món i un espai buit per esperar la mort". El projecte va començar a París en veure un monument on hi havia el nom de persones mortes en un camp de concentració. I mentre estava en ple procés creatiu, va saber de la mort de Torres Monsó, un fet que el va afectar molt i que va fer que l'obra guanyés en intensitat i dolor.  De Venècia a Palafrugell i Girona Admetlla se sent afortunat perquè recentment ha pogut participar en projectes internacionals importants, com ara a la Biennal d'Arquitectura de Venècia on va exposar l'any passat "Entre cos i enigma, arquitectura dels sentits" i que es basava en Sant Pere de Galligants de Girona i el passeig arqueològic. Està previst que aquest any mostri el 'making-off' a Girona així com una maqueta.  Mariona Esteba porta el seu taller a Tamariu a Can Mario Una altra de les propostes destacades de la nova programació d'hivern és "La vida al taller" de Mariona Esteba, una artista nascuda a Barcelona que treballa des del seu estudi de Tamariu. A través d'una instal·lació íntima, on mostra objectes privats de la seva vida i obra, l'artista submergeix el visitant en aquest espai de treball on es poden veure dibuixos, escultures fetes amb objectes trobats com ara branques, i fotografies d'Instagram. "És un espai que pren vida i on també passa la vida", afegeix l'artista.  Les noves propostes expositives, que es podran visitar fins al 21 de maig del 2017, es complementen amb la incorporació d'obra nova a la col·lecció de la Fundació Vila Casas, amb peces d'autors com Xavier Mascaró, creador de dos "Guardians" de ferro fos que s'han instal·lat al vestíbul.

Summary: Can Mario mostra el "laboratori conceptual" de Pep Admetlla en una retrospectiva que engloba tres dècades de creacions


L'Associació de Famílies Nombroses de Catalunya (FANOC) ha celebrat aquest diumenge una diada solidària al Parc del Tibidabo. Segons ha explicat a l'ACN el seu director, Raúl Sánchez, l'objectiu és conscienciar de les dificultats que passen aquests tipus de famílies, en molts aspectes "penalitzades i discriminades" pel fet de tenir més fills que la resta, i permetre que moltes que no poden pagar-se un dia d'oci en família ho puguin fer a un preu reduït. Sánchez ha recordat que les famílies nombroses tenen una taxa de pobresa i exclusió social del 38,4%, el doble que "les tradicionals", i és per això que reclama "urgentment" al Parlament que recuperi les prestacions universals per a les famílies nombroses amb fills de 0 a 6 anys. "També demanem que, en comptes de penalitzar-nos, es reconegui socialment l'aportació al benestar i el futur del país que fem", ha reblat. Raúl Sánchez critica que a Catalunya i a la resta de l'Estat, on no neixen suficients nens per garantir el relleu generacional, es posin tantes traves a les famílies nombroses. "No és només que no se'ns ajudi, es que se'ns castiga i discrimina", puntualitza. En aquest sentit, lamenta que les famílies amb tres o més fills "paguen més per tot" perquè consumeixen més aigua i llum, i tenen cotxes i cases més grans sense cap tipus de compensació. El director de la FANOC assenyala que una de els prioritats és recuperar la prestació universal per fill fins els 6 anys que rebien les famílies monoparentals i les nombroses, habitual a la resta d'Europa, i que a Catalunya es va deixar de pagar el 2011 en plena crisi econòmica. Per justificar la necessitat de recuperar-la, Sánchez apunta que des de la seva retirada la taxa de pobresa i exclusió social entre les famílies nombroses no ha parat de créixer(38,4%)  fins a doblar la de les "tradicionals" (17,4%). Sánchez també lamenta les continues traves burocràtiques que han d'anar superant. Una d'elles, explica, és que des de l'agost de 2015, quan es va modificar la legislació estatal, el títol acreditatiu de família nombrosa caduca més tard que abans, fins que el darrer fill faci 21 anys (o 25 si estudia). Per això, segons les darreres dades del Departament d'Afers Socials i Famílies, el nombre de famílies nombroses a Catalunya ha augmentat durant l'any 2018 fins a les 134.514 famílies, un 8,47 % més que a l'any 2017. Una de les dificultats que troben les famílies nombroses és la de gaudir del temps de lleure en família. I és que anar al cinema o a un parc d'atraccions, per exemple, no està a l'abast de totes. Aquí, per exemple, Sánchez assegura que les diades solidàries que la FANOC organitza dos cops cada any són la única oportunitat que moltes famílies tenen de passar tots plegats una jornada d'oci.  Una de les famílies que s'han acostat aquest diumenge fins el Tibidabo és la formada per la Diana i el Raúl i els seus tres fills. Reconeixen que el dia a dia no els és fàcil i reclamen més sensibilitat per part de les administracions vers les seves necessitats. Veïns d'Argentona, al Maresme, expliquen els problemes que tenen per aconseguir beques menjador a l'escola primària si els tres fills no hi coincideixen, descomptes a l'escola bressol o ajuts per pagar l'IBI o, en el seu cas, el lloguer.

Summary: Les famílies nombroses reclamen recuperar la prestació universal per fill i que no se les penalitzi


El president del PP a Catalunya, Xavier García Albiol, ha “felicitat” aquest dimarts el president de la Generalitat, Carles Puigdemont, per haver trucat a Mariano Rajoy amb l’objectiu de reunir-se amb ell. En una roda de premsa al Senat, Albiol ha assegurat que Puigdemont ha trencat el “bloqueig de diàleg i d’acord institucional” entre Catalunya i la Moncloa. El dirigent popular ha comentat que més enllà de les discrepàncies és important que hi hagi diàleg entre els dos mandataris i ha assegurat que Rajoy no té cap problema amb la trobada. “M’agradaria creure que aquest gest s’ha produït perquè la Generalitat ha entès que el bloqueig institucional amb el govern d’Espanya perjudicava a tots, en especial als catalans”, ha dit Albiol. El líder del PPC considera "normal" que el president de la Generalitat vulgui reunir-se amb Rajoy. Ha explicat que la voluntat de diàleg expressada per el president espanyol en funcions, així com la seva visita a Barcelona, “ha permès que alguns vegin una porta oberta que sempre ha estat oberta i que per part de la Generalitat no s’ha volgut obrir”.  Ha afegit que “espera” que el president català sigui capaç de seure a la taula amb Rajoy i que li faci reivindicacions “legítimes, factibles i assumibles” per part del cap de l’executiu espanyol.  El líder del PPC ha comentat que si les agendes dels dos presidents ho permeten la trobada es podria produir en les pròximes setmanes, abans, ha dit, d’unes eleccions generals que Albiol veu com a “probables”.

Summary: Albiol “felicita” Puigdemont per haver "trencat el bloqueig de diàleg" amb Rajoy


La Mesa del Parlament ha donat empara a la diputada de C’s Susana Beltrán per tal que el Departament d’Afers i Relacions Institucionals i Exteriors i Transparència li faci arribar documentació que havia sol·licitat. En concret, C’s va demanar el passat de 17 d’octubre una còpia dels memoràndums elaborats per aquest departament des del 2009 i, en no rebre resposta, ha demanat empara a la Mesa. Aquesta ha pres l’acord per unanimitat i farà arribar l’acord d’empara al conseller que encapçala el Departament , Raül Romeva. Un cop el rebi, la conselleria disposa de tres dies per donar resposta a la diputada.  Fonts de C’s han criticat que quan van fer la petició, la conselleria es va limitar a dir que tota la informació estava disponible al portal de Transparència del Govern. El grup parlamentari però ha decidit demanar empara a la Mesa per tal de disposar de tota la informació que havien requerit.

Summary: La Mesa del Parlament empara una diputada de C’s que havia requerit informes d'Exteriors a la Generalitat


El municipi de Vidreres (Selva) manté les reunions amb el Departament de Territori i Sostenibilitat per desencallar les obres de millora de la C-63 un any després de l'accident que va acabar amb la vida de quatre persones en un xoc frontal. L'alcalde del municipi, Jordi Camps, ha recordat que "en el moment de l'accident vam intentar pressionar a la Generalitat per desencallar l'actuació". Després de diverses reunions, ja hi ha un projecte redactat que preveu la construcció de tres rotondes als accessos de les principals urbanitzacions que hi ha a la carretera: Terra Fortuna (on hi va haver l'accident mortal), Puigventós i Aiguaviva. A més, el Servei Català de Trànsit (SCT) també ha detallat que estudiarà si instal·la un radar de tram a la C-63 per pacificar el trànsit. La carretera C-63 en el seu tram entre Vidreres i Lloret de Mar (Selva) és un dels trams més perillosos de les comarques gironines. De fet, periòdicament hi ha accidents perquè és un tram en què els conductors superen la velocitat permesa (fixada a 80 km/h) i els revolts que hi ha obliguen a fer frenades brusques. També els vehicles que volen accedir a les urbanitzacions de la zona acaben convertint-se en la diana de molts accidents. De fet, el 21 de juliol de 2018 aquesta carretera va ser testimoni d'un important accident de trànsit en què quatre persones van perdre-hi la vida. Arran d'aquest xoc frontal, els veïns de la zona es van mobilitzar. També ho va fer l'Ajuntament de Vidreres, tal com ha recordat l'alcalde del municipi, Jordi Camps. "En el moment de l'accident vam intentar pressionar a la Generalitat per desencallar l'actuació", ha detallat Camps. Fruit d'aquestes pressions, l'alcalde i el Departament de Territori i Sostenibilitat van començar a reunir-se per concretar un projecte de millora de la carretera. Camps ha avançat que Territori es va comprometre a "tirar endavant tres rotondes" al municipi. Es tracten de tres giratoris situats als accessos de les principals urbanitzacions que hi ha a la carretera, un a Terra Fortuna, un altre a Puigventós i l'últim a Aiguaviva. Aquests tres accessos són els punts amb més accidentalitat, ja que tots els veïns es troben que han de creuar la carretera per accedir a l'urbanització o incorporar-se a la via. Si a aquesta acció s'hi suma la velocitat de més de 80 km/h a la qual circulen bona part dels vehicles, comporta un risc per als veïns. Camps ha detallat que al llarg d'aquest any "la Generalitat s'ha mogut" i ja té a punt aquest projecte de millora. Ara cal esperar a la licitació. Fonts consultades al Departament de Territori i Sostenibilitat han anunciat que no hi ha cap data prevista de licitació de les obres. Trànsit estudiarà instal·lar-hi un radar En paral·lel a les millores de la carretera, els veïns i l'Ajuntament van demanar mesures "d'urgència" que reduïssin la sinistralitat de la via. Una de les mesures és la instal·lació de radars en diversos punts o un radar de tram entre Lloret de Mar i Vidreres. Segons ha avançat Camps, el Servei Català de Trànsit (SCT) "ha estimat la possibilitat" de posar-hi un radar de tram "per garantir la seguretat" dels veïns i dels conductors. Tot i així, el SCT encara no ha fixat una data límit per prendre la decisió.

Summary: Vidreres treballa per desencallar les millores de la C-63 un any després de l'accident amb quatre víctimes mortals


TMB ha hagut de regular l’accés a l’estació de la Barcelona durant mitja hora a les nou de la nit, durant la tercera franja d’aturades del cinquè dilluns de vaga al metro de Barcelona. En aquesta franja han circulat el 20% dels combois habituals, fet que a la Barceloneta s’ha traduït en intervals d’espera d’entre 23 i 24 minuts. A les nou de la nit, el comboi que ha arribat no ha pogut recollir tota la gent que s’esperava a l’estació, per la qual cosa TMB ha decidit regular l’accés a l’andana mentre arribava el següent comboi per evitar situacions de perill. Ha estat la incidència més destacada de l’última franja d’aturades del dia, que ha registrat un descens de passatge superior al 30%. Pel que fa al seguiment, els sindicats l’han xifrat pròxim al 95%. Aquest dimarts el Departament de Treball ha tornat a convocar les parts per intentar avançar en un acord per al conveni col·lectiu de l’empresa. Com a novetat cal destacar que aquesta vegada han estat convocades per separat. Durant la franja de matí, de 07.00 a 09.00 h coincidint amb l'hora punta, els passatgers s'han tornat a acumular a les andanes davant les freqüències de pas més espaiades dels combois, que han funcionat al 40% (57 en total). TMB ha fet regulacions intermitents als enllaços de La Sagrera i Sagrada Família de la línia 5 per motius de seguretat. En aquella franja el nombre d'usuaris ha disminuït un 29%.  En la segona franja el descens del passatge ha estat del 30%, inferior que el dels quatre dilluns anteriors en el mateix termini horari. Les andanes d’algunes estacions de la xarxa han experimentat aglomeracions d’usuaris. Com ja ha estat habitual en els quatre dilluns anteriors, les aglomeracions es produeixen per les maniobres de retirada i incorporació de trens fins a assolir el servei habitual.

Summary: TMB regula l’accés a la Barceloneta durant mitja hora en la tercera franja de vaga


El president Carles Puigdemont ha afirmat aquest dilluns que si el poble de Catalunya vol que sigui al Parlament, ell hi serà i prendrà "possessió". Puigdemont ha reiterat des de Brussel·les que els comicis del 21-D convocats pel govern espanyol en aplicació de l'article 155 són, des del seu punt de vista, il·legítims, però ha afegit que no li fan por. "Cada vegada que ens posin una urna hi anirem i farem com hem fet tots aquests anys, guanyarem", ha asseverat. També ha afirmat que continuarà essent "el president de la Generalitat" si els catalans així ho volen. "I no hi haurà res que m'impedeixi de defensar els meus drets", ha recalcat a través d'un vídeo que ha penjat al seu compte oficial de Twitter. Puigdemont ha convidat els electors a ser "una pinya" el 21 de desembre en el missatge i la voluntat que expressin, i ha augurat que si això és així, ell prendrà possessió del càrrec. "Si el poble de Catalunya vol que hi sigui, no fallaré", ha reblat.

Summary: Puigdemont afirma que si el poble de Catalunya vol que sigui al Parlament, ell hi serà


El dia de la setmana en què cau la diada de Sant Jordi és clau per entendre, en part, l'èxit de la jornada. El fet que no sigui un dia festiu a Catalunya, però si d'una gran festivitat arreu del país fa preferible, segons alguns entesos, que caigui en dia laborable per evitar la fuga de 'clients' el cap de setmana. Enguany cau en dissabte, però malgrat tot els floristes són optimistes i preveuen mantenir un volum de vendes d'entre sis i set milions de roses. Professionals del Mercat de Flor i Planta Ornamental de Catalunya asseguren que s'estan avançant comandes per divendres, quan celebraran la diada moltes escoles i empreses. Això, i l'augment de vendes fora de Barcelona, vol compensar la possible caiguda de la demanda a la capital.  Un dels productors amb parada al Mercat, Toni Bertran –Flors Bertran Mas–, explica que la campanya "pinta bé" tot i caure Sant Jordi en cap de setmana: "A la zona de Barcelona cauran les vendes però acabarem venent les mateixes" que altres anys perquè es compensarà amb les xifres d'altres demarcacions i les vendes que es puguin avançar el divendres. "Hi ha gent que ho ha passat a divendres per poder regalar la rosa. Hi ha moltes comandes per aquell dia", assegura. Es tracta sobretot d'espais que dissabte s'anticipen tancats, com empreses o escoles, on es tradició també celebrar la diada durant la jornada de treball quan cau en dia laboral. Segons dades del Mercat de Flor i Planta Ornamental de Catalunya, la xifra de vendes que s'espera oscil·la entre els sis i els set milions de roses, una dada molt similar a la d'altres anys. D'aquestes, però, només al voltant d'un 10% es cultiva a Catalunya, concretament a la zona del Maresme que és on es concentra el major nombre de floricultors. Les altres procedeixen de països com Colòmbia i Equador, que són els principals importadors amb un 60% de quota de mercat. D'aquests països arriben varietats com la 'freedom', una de les més populars per la seva mida i vistositat. També arriben roses, en menor quantitat, d'Holanda (20%), el sud de l'estat espanyol (5%) i països d'Àfrica com Kènia o Etiopia (5%). Pel que fa a la producció local destaquen la 'lovely red', amb un cap gran que permet competir amb la rosa 'freedom' d'importació; la 'samurai', també una varietat de gran resistència, o la 'red monarch', amb el cap més petit i amb menys pètals que les altres, però d'una alta productivitat per al cultiu. En qualsevol cas, però, el que es manté inalterable independentment de l'origen i la varietat és el color. Un 80% de les roses que es vendran per Sant Jordi seran de color vermell. tot i que també hi ha disponible una gran varietat de colors, des de les roses blanques, grogues i rosades fins a les taronges, multicolors, tenyides o jaspiades. Els últims anys també se’n troben amb purpurines, serigrafiades i banyades amb xocolata. I també tenen un punt extraordinari de venda els rosers, sobretot les varietats de flor petita i perfumades. Són més perdurables, es poden replantar en un jardí, i això fa que cada vegada hi hagi més persones qui l’elegeixin com a alternativa o per a complementar la rosa clàssica. Pel que fa al preu de venda, la rosa de qualitat senzilla costarà al voltant de cinc o sis euros, les que incorporin algun complement a partir dels deu euros, i les presentacions més exclusives es comercialitzen a partir dels quinze o vint euros.

Summary: Els floristes es mostren optimistes davant la campanya de vendes de Sant Jordi, tot i ser dissabte


La Mesa del Senat ha tombat aquest dijous el recurs que ha presentat el Partit Demòcrata Català (PDC) contra el rebuig de la petició per a constituir-se com a grup propi i envia els quatre senadors de la formació nacionalista al grup mixt. El PDC però, encara pot recórrer la negativa del màxim òrgan de decisió de la cambra alta al Tribunal Constitucional o bé incorporar-se a qualsevol altre grup de la cambra com estableix el reglament de la mateixa. Així ho ha anunciat el vicepresident del Senat, Pedro Sanz, aquest migdia en roda de premsa on ha explicat que el recurs del PDC ha rebut els vots en contra dels quatre membres del PP, l’abstenció dels dos del PSOE i el vot a favor del membre del PNB. “La voluntat de la Mesa és evitar el mercadeig de senadors d’un grup a l’altre”, ha subratllat Sanz. Els set membres de la Mesa del Senat s’han reunit aquest dijous per estudiar el recurs de reconsideració presentat pel Partit Demòcrata contra la negativa a la petició de constituir-se com a grup propi. El màxim òrgan de decisió de la cambra ha tornat a dir no a la voluntat dels nacionalistes catalans i d’aquesta manera envia els quatre senadors del PDC al grup mixt. El vicepresident primer del Senat, Pedro Sanz, ha estat l’encarregat d’anunciar aquesta decisió en roda de premsa. Ha explicat que la voluntat de l’òrgan de decisió de la cambra alta passa per evitar “el mercadeig” de senadors d’un grup a un altre. Sánz ha afegit que cal posar fi a “aquesta pràctica ha estat retorçar el reglament”. “Aquesta compra i aquesta venda no la preveu la normativa”, ha sentenciat.   Segons el vicepresident del Senat, l’esperit del reglament de la cambra “no té aquesta missió, sinó que està pensat per fer que aquelles formacions que tenen deu sensors i se’n queden sense un durant la legislatura puguin mantenir el grup”.  Durant la seva roda de premsa, ha explicat que l’antiga convergència plantejava en el seu recurs la creació d’un nou grup juntament amb els dos senadors de Coalició Canària sota la denominació de Convergència Democràtica de Catalunya-Coalició Canària. Malgrat que sumarien sis senadors, Sanz ha explicat que la Mesa també ho ha rebutjat perquè és “una proposta extemporània” ja que han passat més de cinc dies des que va acabar el termini per presentar grups

Summary: La Mesa del Senat tomba el recurs del PDC i el deixa definitivament sense grup


Sitges ha viscut aquest dimarts la segona i última nit àlgida del Carnaval. La Rua de l'Extermini ha desplegat novament cinquanta carrosses d'entitats de la vila, que han reunit gairebé 3.000 participants vestits amb les seves millors gales. Alguns amb moltes plomes i lluentons i poca roba, i d'altres amb disfresses enginyoses i satíriques. Junts han escampat la música i l'alegria pel municipi, despertant la curiositat i ganes de festa de desenes de milers de visitants enmig d'un vent persistent. La principal novetat d'aquest any ha estat el canvi de recorregut en el tram inicial, que durant la Rua de la Disbauxa de diumenge no va convèncer els membres de les carrosses. Després de fer-ne una valoració profunda, la Comissió del Carnaval ha apostat per mantenir el nou traçat, agilitzant el ritme de la rua.

Summary: La música i l'alegria inunden els carrers de Sitges amb la Rua de l'Extermini


El PSC ha anunciat que no participarà a la comissió d'investigació sobre l'Operació Catalunya després de "l'espectacle vergonyós" i "l'acte d'obstrucció" de la comissió sobre el cas Vidal. En declaracions als periodistes des dels passadissos del Parlament, la portaveu del grup parlamentari del PSC, Eva Granados, ha explicat que la decisió s'ha comunicat per escrit a la presidenta del Parlament, Carme Forcadell, després que JxSí i la CUP hagin bloquejat totes les compareixences demanades per l'oposició. Granados ha explicat que el PSC ha registrat una petició d'informació per demanar al Govern "els treballs preparatoris de les lleis de desconnexió i els informes jurídics que es puguin haver encarregat".  Granados ha defensat que el PSC vol un Parlament en què hi hagi "rendiment de comptes i transparència" i en què es pugui saber de tot i no només del que vol la majoria independentista. En aquest context, ha explicat que el seu grup ha registrat una sol·licitud d'informació i que ara el Govern "té l'obligació de donar informació en un termini curt sobre les lleis de desconnexió i els treballs que prepara". Segons els càlculs de Granados, en un termini d'un mes o mes i mig l'executiu de Puigdemont hauria de donar resposta a la sol·licitud del seu grup. El contingut específic de la sol·licitud d'informació fa referència als treballs preparatius de les lleis de desconnexió i a qualsevol informe jurídic que s'hagi encarregat per preparar el procés. Es tracta d'una demanda que el PSC ja va incloure en una moció que va presentar i que el ple del Parlament va rebutjar.  "No ho han volgut fer en comissió d'investigació, però el que no pot ser en democràcia és que el Govern amagui a l'oposició les seves actuacions. Si no han volgut comissió d'investigació, tenen sol·licitud d'informació", ha reblat. A més, ha avisat que el seu grup demanarà empara a la presidenta del Parlament si el Govern no compleix amb aquesta sol·licitud d'informació. Davant del fet "inaudit" que una comissió d'investigació quedi bloquejada perquè no s'aprova cap compareixença, Granados ha demanat una "reflexió" als grups parlamentaris per tal que la "transparència i el bon govern" tornin al Parlament. I ha considerat que "no té sentit" que el reglament de la cambra empari els grups per constituir comissions d'investigació i alhora la majoria parlamentaria eviti que es produeixin aquestes comissions.

Summary: El PSC no participarà a la comissió d'investigació de l'Operació Catalunya com a senyal de protesta


Albiol vol que el conseller de Territori "s'espremi el cervell" amb una proposta "raonable, sensata i per no apujar més impostos"  ACN Barcelona.-El president del grup parlamentari del PPC, Xavier García Albiol, ha afirmat aquest dijous que el seu grup ha demanat la compareixença del conseller de Territori i Sostenibilitat, Josep Rull, en comissió parlamentària per tal que expliqui la intenció del Govern en una taxa fixa per eliminar peatges. Albiol és partidari d'estudiar opcions que permetin alçar barreres però no creu que "a canvi" d'eliminar-los "tots els catalans, passin o no per autopistes de peatge, hagin de pagar" una tarifa plana. "Ens sembla que és un disbarat, és discriminatòria i crea més pressió fiscal", ha assegurat en línia amb la seva intervenció aquest dimecres a la sessió de control. Per això vol que Rull comparegui, que expliqui els plans del Departament i que "s'espremi el cervell" per tirar endavant una proposta "raonable, sensata" i que no impliqui "apujar més impostos".  En aquest context, Albiol ha apostat perquè el Govern s'assegui a parlar-ne amb tots els grups, el sector i el govern espanyol per buscar una formula de consens. "Des del PPC no acceptarem de cap manera que es vulgui fer pagar a tothom, a tots els catalans", una tarifa plana que oscil·laria entre els 40 i 110 euros anuals.  Albiol ha demanat en aquest sentit buscar referents en països europeus i ha advertit que la UE tampoc avala el model que proposa el Govern. "No anem en contra el criteri de la UE amb la independència sinó que també en contra de la UE amb la creació de nous impostos", ha etzibat Albiol  en una atenció als mitjans aquest dijous al Parlament.

Summary: El PPC demana la compareixença de Rull per la taxa fixa per eliminar peatges que proposa el Govern


Un equip del Servei de Pneumologia de l'Hospital Trueta de Girona i del Santa Caterina de Salt ha fet aquesta setmana la primera criobiòpsia transbronquial, una innovadora tècnica que permet extreure teixit pulmonar d'un pacient a partir d'un sistema de congelació. Un dels principals avantatges d'aquesta tècnica és que evita la cirurgia oberta de tòrax, ja que permet obtenir una mostra de teixit prou gran i de molta qualitat. Aquesta biòpsia, que fins ara no s’havia realitzat mai a la Regió Sanitària de Girona, es fa per via endoscòpica introduint una sonda que arriba als bronquis i a l'interior del pulmó i permet congelar una part del teixit amb una descàrrega controlada de fred (a -80º C) durant tres segons, abans d'extreure'n la mostra. Es preveu que se'n puguin fer un centenar per any.  Amb aquest procediment innovador s'obté un fragment d'entre 10 i 16 mil·límetres, molt més que els 5 mil·límetres que s'extreuen amb les biòpsies transbronquials convencionals, i amb la particularitat que la mostra conserva el 100% de la seva estructura original. En la realització de la prova hi intervenen professionals dels serveis de Pneumologia, Anestèsia i Infermeria. Després, el Servei d'Anatomia Patològica analitza les mostres obtingudes. La criobiòpsia és una tècnica molt menys agressiva per al pacient, amb menor risc de complicacions i amb millors resultats diagnòstics. A partir d’ara, l'Hospital Trueta té previst realitzar cada any gairebé un centenar de criobiòpsies transbronquials en malalties pulmonars intersticials difuses, la principal indicació per a aquesta tècnica. Es tracta d'una lesió que provoca la inflamació i cicatrització dels pulmons. S'han identificat més de 150 causes que la provoquen.  Les més habituals són la repetida inhalació de pols orgànica en el cas dels grangers i els treballadors del suro, dues activitats laborals molt practicades a la regió de Girona. Els pacients poden arribar a desenvolupar una insuficiència respiratòria que pot ser mortal, especialment si els casos no es diagnostiquen i tracten a temps.

Summary: L'Hospital Trueta incorpora una nova tècnica de biòpsia pulmonar per congelació que evita la cirurgia oberta de tòrax


Finalment la nova Sala Beckett ha obert les seves portes al barri del Poblenou amb l'Obrador d'Estiu, que celebra la seva onzena edició del 10 al 16 de juliol. S'han posat en marxa cursos, tallers, seminaris i laboratoris impartits per noms coneguts de l'escena teatral com Pere Riera, Roger Bernat, Martin Crimp o José Sanchis Sinisterra.  En declaracions a l'ACN, Toni Casares, el director de la Beckett, ha admès que "estan emocionats i contents i amb un punt d'incredulitat de que això hagi estat possible". Segons ha dit, "això acaba de començar i la idea és que hi passin moltes coses i es vaig omplint d'activitat i es converteixi en un dels pols importants del teatre català contemporani".  Toni Casares no amagava la seva emoció aquest matí. De fet, ja va dir que li produïa més il·lusió arribar a Poblenou que marxar de Gràcia. Ell i el director del Grec, Ramon Simó, han estat els encarregats de donar la benvinguda als estudiants aquest matí sobre les deu. "Avui és bastant inauguració perquè és el primer dia", ha apuntat als estudiants. En declaracions a l'ACN, ha recalcat que la Beckett no creix tant pel format dels seus espectacles perquè seguirà fent un teatre molt de proximitat entre creadors i espectadors, sinó que creix la seva capacitat de treball, de millors condicions pels creadors amb més espais de treball, d'assaig, oficines... Casares ha reconegut que arriben a un barri com és Poblenou "amb una tradició, vida i riquesa d'activitat cívica, social i cultural molt forta. Poblenou és un barri amb una tradició obrera, d'associacionisme i cooperativisme i entrem aquí amb un punt de modèstia i responsabilitat, per saber relacionar-se amb aquesta activitat i aportar des de l'òptica teatral i artística un gra de sorra".  De moment, el que s'ha posat ja en marxa és l'Obrador d'Estiu. Casares ha dit que aquest marca per on ha de créixer la Beckett. "Des del seu naixement l'Obrador va suposar una obertura i un creixement de les ambicions artístiques de la sala, que s'hauria de convertir en un Obrador que duri tot l'any". Les seves característiques, ha apuntat: "Presència d'autors internacionals, espai de trobada, de formació de nous creadors amb creadors ja més consolidats i que neixin noves idees i nous espectacles".   Jan Vilanova havia fet un curs de l'Obrador de la Beckett a Gracia amb Jordi Galceran i ara participa del seminari avançat d'escriptura teatral 'On és ara el poder?' amb el dramaturg anglès Simon Stephens, amb qui curiosament han arrencat la classe jugant a voleibol. "La Beckett em va trucar perquè és un curs de dramatúrgia avançada i diferents institucions porten a dramaturgs emergents que valen la pena", ha explicat. Vianova considera que aquest "és un lloc molt necessari i és molt emocionant estar aquí", ha reconegut.  Altres cursos d'aquest Obrador són el laboratori de creació escènica 'Fugides del real' amb Roger Bernat; 'Com més parles, menys dius: PARAULA/ACCIÓ/IMATGE', el seminari especialitzat d'escriptura teatral amb el dramaturg britànic Martin Crimp; el curs d'iniciació a l'escriptura dramàtica amb Pere Riera o la 'Introducció a la dramatúrgia actoral', un taller d'interpretació amb José Sanchis Sinisterra.  L'acte inaugural tindrà lloc aquest dilluns amb la conferència del periodista Carles Capdevila, que porta per títol 'Els poders: viatge d'anada i tornada'.

Summary: La nova Sala Beckett de Poblenou arrenca amb l'Obrador d'Estiu


Brussel·les ha criticat el bloqueig a la renovació de la cúpula judicial a Espanya. En l'informe sobre l'estat de dret publicat aquest dimecres, la Comissió Europea lamenta que "encara no s'han nomenat" els nous membres del Consell General del Poder Judicial (CGPJ) i recull la crida d'associacions professionals exigint la seva renovació. La CE també qüestiona el nomenament de la fiscalia general de l'Estat per part del govern espanyol. L'informe de l'executiu europeu que examina per primera vegada el sistema judicial, la corrupció i la llibertat de premsa a Espanya no diu res sobre l'afer català ni els presos. Les crítiques de la CE a la manca de renovació a la cúpula judicial espanyola arriben poc després del xoc del govern espanyol amb el president del CGPJ, Carlos Lesmes, que ha reactivat el debat sobre el relleu de jutges en aquest òrgan. D'altra banda, Brussel·les recela de la relació entre la Fiscalia, ara en mans de l'exministra de Justícia Dolores Delgado, i el govern de Pedro Sánchez. La CE considera que el vincle de la Fiscal General amb l'executiu de coalició de PSOE-Podemos pot "afectar la percepció d'independència" del ministeri públic. Tal com demana el Consell d'Europa des de fa anys, la Comissió reclama ara a Sánchez que millori la transparència de les seves comunicacions amb la fiscalia. Preocupació per la llei de seguretat "Hi ha preocupació per la nova legislació sobre seguretat pública, que suposadament restringeix la llibertat d'informació i la llibertat d'expressió", avisa la Comissió Europea. En el capítol dedicat a la llibertat de premsa, l'informe destaca que la presó és "una de les sancions previstes per greu difamació contra alguns membres de la família reial". També recull les agressions a periodistes en els últims anys i els "obstacles a l'accés efectiu a la informació, com la denegació selectiva de l'acreditació a mitjans per part d'un partit polític", en referència a Vox. Corrupció Després de constatar en l'informe la percepció generalitzada de corrupció a les institucions espanyoles, Brussel·les troba a faltar una "àmplia" estratègia per combatre-la. Tanmateix, la CE celebra alguns passos en els darrers anys per millorar la investigació de corrupteles.

Summary: Brussel·les critica el bloqueig a la renovació de la cúpula judicial a Espanya


El president del grup parlamentari de CatECP, Xavier Domènech, ha assegurat que els seus diputats no es plantegen "en cap cas" donar suport a la candidatura de Quim Torra (JxCat) a la presidència de la Generalitat al marge del que acordi la CUP finalment. "No és el nostre candidat; probablement és un bon candidat per Puigdemont amb la mateixa intensitat que potser no és un bon candidat per al país", ha afegit Domènech en roda de premsa després de reunir-se amb Comissions Obreres. Hi veu un perfil "legitimista" i es pregunta fins quan serà una "presidència provisional", ha apuntat a l'espera de sentir-ne el discurs aquest dissabte.  En aquest sentit, ha advertit que el seu grup serà "absolutament exigent" davant de les polítiques socials que plantegi i pretengui implementar el nou govern i que per ara entomen com una "bona notícia" que s'albiri formar govern. Ara bé:  "No és tan bona notícia el candidat que ha proposat; no reuneix les condicions de transversalitat al conjunt de la societat catalana ni dins de l'independentisme", ha afegit.  En qualsevol cas ha demanat esperar-se a sentir el discurs d'investidura de Torra per "avaluar-lo" com a candidat. "Catalunya necessita un govern, tantes voltes per acabar aquí tampoc no s'entén", ha etzibat Domènech a JxCat. Sobre el calendari que s'obre ara amb un ple entre dissabte i dilluns, Domènech ha apuntat que un ritme més lent hauria estat "raonable". "Allò anormal es converteix en normal", ha afegit.  I en ser preguntat sobre si hauria d'excusar-se per una sèrie piulades el 2012, Domènech ha apuntat que es tracta d'uns missatges que són "tot el contrari a la transversalitat". Ha defensat en aquest sentit que tindrà l'oportunitat en el seu propi discurs de definir com vol que sigui la seva presidència", ha resolt.  Domènech ho ha dit en roda de premsa a la seu de CCOO després de reunir-se amb el secretari general del sindicat a Catalunya, Javier Pacheco. Domènech ha donat suport a un nou cicle " de despertar, de protestes". "En un moment en què es parla de desigualtats, és el moment de la mobilització", ha assegurat.

Summary: Els comuns rebutgen avalar la candidatura de Torra al marge de la decisió de la CUP


El carnet de boletaire al bosc de Poblet ja ha entrat en vigor, un any més. A partir d'aquest dilluns les persones que vulguin anar a collir bolets al Paratge Natural d'Interès Nacional (PNIN) de Poblet i la seva zona d'influència necessiten portar una autorització nominal. El pla pilot de regulació a Poblet es va posar en marxa el 2012, si bé algun any no es va poder aplicar el carnet per manca de pluges. Segons la regulació, es poden agafar, com a màxim, sis quilos de bolets per persona i dia. La zona que abasta la regulació comprèn 3.520 hectàrees: 2.276 hectàrees pertanyen al terme municipal de Vimbodí i Poblet, 425 a l'Espluga de Francolí, 798 a Montblanc (els tres a la Conca de Barberà); i 18 a Prades (Baix Camp). En tota l'àrea hi ha boscos públics que gestiona la Generalitat de Catalunya. El pla pilot de recol·lecció de bolets s'ha prorrogat fins a l'any 2017 inclòs. A les oficines del PNIN ja s'hi han presentat alguns boletaires per tramitar el carnet per a una temporada boletaire que li està costant d'arrencar.

Summary: Torna el carnet de boletaire al bosc de Poblet per cinquè any consecutiu


El Departament d’Ensenyament ha modificat el model d'avaluació a l'Educació Secundària Obligatòria (ESO) per adequar-lo al currículum per competències bàsiques, amb la principal novetat que s'utilitzaran qualificacions qualitatives en lloc de quantitatives per valorar els aprenentatges dels alumnes. Per expressar els resultats dels aprenentatges dels alumnes i el grau d'assoliment de les competències s'empraran les qualificacions de no assoliment (NA), assoliment satisfactori (AS), assoliment notable (AN) i assoliment excel·lent (AE). El nou model, que es posarà en marxa a partir del curs vinent, dona continuïtat a l'avaluació de primària i coherència al caràcter competencial del currículum durant l'ensenyament obligatori.  Una altra novetat es troba en l'avaluació dels àmbits transversals, ja que algunes competències es treballen des de diverses matèries i seran avaluades conjuntament per l'equip docent. Es tracta de les competències de l'àmbit digital, que es consideren clau avui dia, i de l'àmbit personal i social, relacionades amb aspectes del creixement i aprenentatge de l'alumne. De fet, la nova normativa preveu que l'equip docent haurà d'actuar com a òrgan col·legiat en tot el procés d'avaluació i en l'adopció de les decisions que en resultin. En la valoració del grau d'assoliment dels nivells competencials dels alumnes en el pas de curs, així com en la superació de l'etapa, l'equip docent haurà d'adoptar les decisions per consens i, en cas que no s'hi arribi, per majoria simple. En cas d'empat, el vot del tutor o tutora serà diriment. L'equip docent serà també el responsable d'informar per escrit els alumnes i els pares o tutors legals dels resultats de l'avaluació de final de curs. Aquesta informació haurà de contenir, almenys, les valoracions sobre el grau d'assoliment de les competències, la decisió sobre el pas de curs o la superació de l'etapa i el consell orientador amb les recomanacions de l'equip docent, que contindrà l'orientació sobre l'itinerari formatiu i, si s'escau, recomanacions sobre mesures de suport per al curs següent. En acabar l'etapa obligatòria, el consell orientador també inclourà una orientació específica sobre l'itinerari en l'ensenyament postobligatori i/o professionalitzador. El Diari Oficial de la Generalitat de Catalunya (DOGC) ha publicat aquest dilluns l'orde que determina el procediment, els documents i els requisits formals de la nova avaluació.  Objectiu, acompanyar i millorar el procés d'aprenentatge dels alumnes La finalitat de l'avaluació és acompanyar i millorar el procés d'aprenentatge dels alumnes pel que fa als continguts i al grau d'assoliment de les competències, tenint en compte els ritmes i les potencialitats de cadascú. Aquesta avaluació també ha de permetre als alumnes i als professors analitzar les dificultats del procés d'aprenentatge i trobar estratègies per superar-les. L'alumne ha de ser part activa del seu procés d'aprenentatge i l'avaluació li ha d'aportar l'orientació necessària per millorar-lo. L'avaluació d'acord amb les competències bàsiques té dues funcions clau. D'una banda, regula el mateix procés d'aprenentatge i, de l'altra, qualifica tenint en compte el nivell d'assoliment de les competències per part dels alumnes, que inclou la posada en pràctica dels coneixements per resoldre noves situacions. L'alumne supera l'etapa de l'ESO quan assoleix les competències dels àmbits associats a les matèries i les dels àmbits transversals. L'equip docent pot decidir que un alumne obtingui el títol encara que tingui avaluació negativa en una matèria o dues que no siguin simultàniament llengua catalana, llengua castellana i matemàtiques.

Summary: Els alumnes de Secundària rebran qualificacions qualitatives a partir del proper curs


Els Comitès de Defensa de la República (CDR) de la Conca de Barberà han tallat la carretera N-240 a l'altura de Vimbodí i Poblet, en aquesta comarca, segons han informat a través de Twitter i confirma el Servei Català de Trànsit (SCT). Desenes de persones s'han situat al mig de la via a dos quarts de cinc de la tarda i han col·locat una barrera de pneumàtics per dificultar el pas. Els convocants protesten per la detenció de Carles Puigdemont a Alemanya i per l'empresonament de polítics catalans independentistes. El tall se suma als que hi ha hagut aquest dimarts a diversos punts de la xarxa viària catalana, com ara l'AP-7 a Figueres, l'A-2 a Soses o l'N-340 a l'Ampolla, entre d'altres.

Summary: Els CDR de la Conca de Barberà tallen la carretera N-240 a l'altura de Vimbodí i Poblet


La Policia Local de Pineda de Mar (Maresme) ha detingut el presumpte autor de diversos robatoris al barri de Pinemar. Aquest dilluns l'han enxampat quan intentava assaltar una casa i, amb la d'avui, acumula ja fins a nou detencions pels mateixos fets en poques setmanes. Fins a la data, però, cada cop que ha estat detingut ha estat posat immediatament en llibertat i ha tornat a delinquir. La situació té amoïnada la població i ara el consistori estudia personar-se com a acusació en la causa i demana al jutge i a la fiscalia que prenguin "totes aquelles actuacions que puguin considerar convenients amb l'objectiu d'evitar que es continuïn repetint fets similars i per donar resposta a la demanda ciutadana".

Summary: La Policia Local de Pineda de Mar deté el lladre reincident que acumula nombrosos robatoris al barri de Pinemar


Una dotzena de veïns del carrer Joan Domènech Alloza de Sant Pere Pescador (Alt Empordà) han estat desallotjats de forma preventiva pels Bombers a causa d’una fuita d’aigua. El cos d’emergències ha rebut l’avís de l’incident poc abans de les sis de la tarda i hi ha enviat dues dotacions. Un cop al lloc dels fets, els Bombers han comprovat que la fuita afectava una zona de comptadors de subministraments energètics, per la qual cosa s’ha pres la decisió de desallotjar preventivament la dotzena de veïns. Hi ha una setzena d’habitatges afectats, però no s’ha detectat fuites de gas ni talls d’electricitat.

Summary: Desallotgen preventivament una dotzena de veïns de Sant Pere Pescador per una fuita d’aigua


Un policia nacional de la Brigada Provincial d'Informació ha admès aquest dilluns que l'1-O va donar una puntada de peu a un ancià que era a terra per "apartar-lo", ja que tenia pressa per entrar a l'escola Pia del barri de Sant Antoni de Barcelona i no volia perdre els agents a qui seguia. L'agent està investigat pel jutjat d'instrucció número 1 de Barcelona i aquest dilluns ha estat interrogat, tot i que només ha respost al magistrat, a la fiscalia i a la seva defensa. En un vídeo gravat per un votant es veu clarament com l'agent, amb una armilla groga refractant de la policia judicial i la cara mig tapada amb un buf, trepitja fort amb la planta del peu un home que és a terra, probablement caigut a causa de l'acció dels antiavalots, i l'aparta fortament amb una puntada. Segons han explicat fonts jurídiques, l'agent ha explicat que ell era un dels encarregats de retirar les urnes. Quan anaven a entrar al centre escolar, moments abans de l'agressió, va mig ensopegar amb algun element del mobiliari urbà, i per no perdre els agents a qui seguia va voler apartar l'home. Aquest dilluns també ha declarat un comandament que va actuar a l'escola Prosperitat, a Nou Barris, i que hauria arrencat parcialment l'orella a un votant. L'home ha respost a totes les parts, és el primer policia nacional que ho fa, però ha negat que fos ell qui agredís l'ancià. Segons la víctima, un agent el va arrossegar uns metres per l'orella per fer-lo fora de l'escola, amb tanta força que li va arrencar parcialment la pell de darrere del pavelló auditiu. Ell va identificar clarament la cara de l'agressor i el va seguir fins que li va poder fotografiar el número d'identificació de l'esquena. No obstant això, el policia ha negat que fos ell. En tot cas, aquest comandament ha dit que no va veure violència per part dels manifestants ni dels policies i que tampoc va veure ferits ni ambulàncies. Aquest policia ha explicat que tenia cinc agents a càrrec i que ell rebia ordres de part d'un altre comandament i per ràdio. D'altra banda, el jutjat també ha pres declaració a quatre antiavalots que van actuar a l'escola Ramon Llull, a l'Eixample. Es tracta de tres escopeters que haurien actuat al mateix lloc que va rebre l'impacte d'una pilota de goma Roger Español. Tots tres han dit que eren a la vorera contrària al ferit, i per tant no van ser ells qui van disparar la pilota que va provocar la pèrdua de visió d'un ull al manifestant, a qui no van veure. Preguntats pel magistrat instructor, no han sabut detallar quant de temps va passar entre les salves d'avís i els trets amb pilotes. En tot cas, han dit que molts dels votants els amenaçaven dient que acabarien "acorralats" com la Guàrdia Civil el 20-S a la Conselleria d'Economia i d'altres es van sentir "segrestats" quan els votants es van asseure al mig del carrer i no deixaven passar les furgonetes antiavalots. Un altre agent que va intervenir a l'escola Ramon Llull ha explicat que ell portava una càmera de vídeo incrustada al casc i assistia el comandament sobre el terreny. Està investigat per suposadament donar una puntada de peu a l'estèrnum d'un votant. Ell ho ha negat, i ha dit que va donar un cop amb el genoll per apartar-lo i mantenir la distància de seguretat, ja que l'armilla no els protegeix els genitals. De fet, l'Advocacia de l'Estat, que el defensa, ha volgut mostrar el vídeo gravat pel mateix agent, tot i que fonts presents a la sala no han sabut veure que les imatges l'exculpessin. Sobre les lesions a l'estèrnum patides per aquest votant, l'agent ha dit que podrien ser degudes a un cop de colze d'algun altre policia. Finalment, el jutjat ha decidit posposar la declaració de Roger Español, citat per aquest proper divendres, fins el 21 de gener, ja que aquest 21 de desembre pot ser complicat a nivell de seguretat, mobilitat i agenda dels advocats. Español estava citat com a investigat, per suposadament haver agredit alguns policies, i com a víctima.

Summary: Un policia d'Informació admet que va donar una puntada de peu a un ancià a terra l'1-O per "apartar-lo"


La flexibilització de l'obertura del comerç en les zones en fase 0 ha permès a les grans marques obrir espais de 400 metres quadrats. El Corte Inglés ha delimitat aquest espai en la planta baixa dels centres a l'espera de la fase 2, quan podrà obrir totalment. En aquesta zona, l'empresa presenta una "oferta segmentada" i ofereix, bàsicament, productes d'oci, d'esport o infantils. La botiga de Mango al centre comercial l'Illa Diagonal, a Barcelona, ha tancat la planta baixa del local per no superar la superfície permesa. A més, ha imitat l'ús dels provadors a través d'un control d'accés i una obertura parcial per garantir la distància de seguretat.

Summary: Les grans marques obren espais de 400 metres i delimiten zones de les botigues a l'espera de la fase 2


L’expresident del govern espanyol Felipe González ha advertit aquest dijous al PSOE que no pot confiar amb ERC o JxCAT com a socis en l’impuls de mesures de reconstrucció després del covid-19. Segons González “no es pot demanar a algú que creu en la independència d’una part del territori que es comprometi amb un projecte de reconstrucció o de recuperació d’Espanya com a país”, perquè “és un projecte d’Espanya i no crec que li interessi a ERC ni als hereus de Convergència”. Segons González, “és evident” que les forces independentistes “no estan en això”. Per contra, González creu que hi hauria espai per pactar acords de llarg abast amb forces que creguin en aquesta reconstrucció.

Summary: González adverteix Sánchez que no pot confiar en ERC i JxCAT per impulsar un projecte de reconstrucció després del covid


La portaveu del Govern rebutja que hi hagi risc d’enfrontament civil i demana al ministre que “matisi afirmacions que no deixen de ser mentida” ACN Barcelona.-La portaveu del Govern, Elsa Artadi, s’ha mostrat aquest dilluns “sorpresa” per les declaracions del ministre d’Exteriors, Josep Borrell, alertant del risc d’enfrontament civil a Catalunya fruit del clima polític actual. Preguntada en roda de premsa, Artadi ha considerat que el plantejament de Borrell està “allunyat de la realitat”. “No sé si és perquè no passa prou temps a Catalunya o perquè hi ha la voluntat del govern espanyol de donar una imatge que no s’adiu a la realitat”, ha sentenciat, tot demanant a Borrell que “comenci a matisar unes afirmacions que no deixen de ser mentida”.  D’altra banda, preguntada també per la necessitat i viabilitat que va manifestar la ministra de Política Territorial, Meritxell Batet, que hi ha per reformar la Constitució espanyola, Artadi s’ha mostrat escèptica. “És una proposta peculiar perquè no hi ha una proposta en sí. No sabem què implicaria la reforma, quin és el calendari, els terminis, o els objectius. Estem expectants a veure què vol dir la reforma”, ha dit, tot afegint que no sap “si seria un ‘cafè per a tothom’ o si pretén obrir possibilitats que diuen ara que estan tancades”. “Volem veure la concreció”, han afegit per poder valorar la proposta.

Summary: Artadi creu que Borrell fa declaracions “allunyades de la realitat” perquè “no passa prou temps a Catalunya”


Una cinquantena d'ultres ha protestat aquest dimecres a les portes dels estudis de Catalunya Ràdio a Barcelona contra la periodista Mònica Terribas pel que asseguren que va ser un "intent de sabotatge del dispositiu policial de la Guàrdia Civil". La protesta s'ha produït arran de la denuncia de la Unió d'Oficials de la Guàrdia Civil contra la directora del programa 'El Matí de Catalunya Ràdio', que va demanar als oients que informessin dels moviments dels cossos i forces de seguretat de l'Estat, en l'operació contra el referèndum de l'1-O. A la protesta s'hi han pogut sentir proclames i cants en castellà com: "On estan les urnes? A la Guàrdia Civil", "Corporació manipulació", "Separatistes terroristes", entre d'altres. Així mateix, s'ha escoltat i corejat 'Mediterráneo' de Joan Manuel Serrat i els concentrats han utilitzat el revers de les pancartes de l'ANC i Òmnium Cultural per escriure lemes com 'Que voti Pujol' o 'Terribas hutu'.

Summary: Una cinquantena d'ultres es manifesten a les portes de Catalunya Ràdio


Pedro Sánchez ha afirmat aquest divendres des de Costa Rica, última parada de la gira sud-americana del president espanyols, que es reunirà amb el seu homòleg català, Quim Torra, abans d'acabar l'any. Sánchez ho ha dit després de la polèmica que han generat unes seves declaracions anteriors en què advertia a Torra de les conseqüències del camí de la unilateralitat, a les quals el president català havia reaccionat afirmant que ell es deu al poble català. Sánchez, però, ha rebaixat la tensió afirmant que no es tracta d'una amenaça, sinó d'un advertiment, però que, en tot cas, la seva voluntat i la del seu govern és "donar una oportunitat a la política". El president espanyol també ha anunciat que a partir del setembre es desplegarà un programa per reivindicar la Constitució en el 40 aniversari de la Carta Magna. Sánchez ha reiterat el que ja ha dit la ministra portaveu del seu executiu, Isabel Celaá, aquest divendres en el sentit que "cal donar una oportunitat a la política". Però ha afegit, com va fer ahir des de Bogotà, a Colòmbia, que l'executiu adverteix de les "conseqüències" de l'unilateralisme i del "trencament de la legalitat" perquè "ja es va recórrer aquest camí l'any passat".  El president espanyol ha reiterat el missatge que dins la Constitució hi ha "un espai enorme" per "dialogar" i ha subratllat que aquesta és la "voluntat" del govern d'Espanya. I en aquest sentit ha recordat que s'han activat les comissions bilaterals per parlar "de les coses que importen als catalans". Sobre la trobada amb Torra a Barcelona, Sánchez ha explicitat que "per suposat" s'hi reunirà abans d'acabar l'any. D'altra banda, el president espanyol ha recordat que aquest any es compleix el 40 aniversari de la Constitució espanyola. I ha anunciat que a partir del setembre l'executiu desplegarà una acció "important de reivindicació" de la carta magna. Sánchez ha defensat "el que ha suposat" el text "en termes de cohesió social, de cohesió territorial, d'unió dels espanyols i d'unió dels pobles d'Espanya". En un altre ordre de coses, Sánchez s'ha referit a la supressió del canvi d'hora que planteja la Unió Europea. El president espanyol ha considerat que aquest és un tema "important" i ha explicat que necessita "una anàlisi rigorosa i un gran consens" a l'hora de prendre la decisió definitiva. Finalment, Sánchez ha refermat la seva confiança en la ministra de Treball, Magdalena Valerio, que ahir va admetre que li havien "colat un gol per l'escaire" després que s'hagi aprovat per error la legalitat d'un sindicat de prostitutes. L'executiu espanyol ha anunciat que impugnarà l'aprovació.

Summary: Sánchez manté la reunió amb Torra a Barcelona i afirma que "cal donar una oportunitat a la política"


El nou edifici de la Generalitat que el Govern està acabant de construir a Tortosa tindrà una Oficina d'Atenció Ciutadana (OAC) on es centralitzaran tots els tràmits. El delegat del Govern a les Terres de l'Ebre, Xavier Pallarès, ha explicat que es vol agilitzar al màxim tots els tràmits que el ciutadà necessita fer a qualsevol departament de la Generalitat. "Ens basarem en l'experiència que ha funcionat i molt bé a Girona", ha explicat. Aquesta OAC comptarà amb funcionariat preparat per atendre qualsevol tipus de consulta a l'Administració. Aquest model permet atendre els serveis i tràmits de tots els departaments de la Generalitat amb l'objectiu d'oferir un servei eficient i integrat als ciutadans. La primera oficina d'aquest tipus es va implantar a Girona al 2010 coincidint amb la posada en funcionament del nou edifici de la Generalitat. El nou edifici 'Generalitat', com l'han batejat, estarà acabat en poques setmanes i està previst que al juny ja puguin entrar a treballar els primers funcionaris, d'un total d'aproximadament 200 que es traslladaran de les diferents seus dels departaments de la Generalitat. Amb la posada en marxa de la nova seu de les delegacions, el Govern reduirà la seva despesa al territori. Malgrat que el delegat Xavier Pallarès encara no l'ha quantificat ja ha avisat que serà molt notable. "No només és en lloguers, sinó en parc mòbil, en equips informàtics, en neteja...", ha manifestat. Aquesta nova seu també estrenarà l'Oficina d'Atenció Ciutadana (OAC) que permetrà fer qualsevol tràmit amb l'Administració des d'aquesta seu. "És un nou concepte que suposa una gestió integral", ha afegit. D'altra banda, durant la reunió del consell de direcció de l'Administració de la Generalitat a l'Ebre, Pallarès també ha explicat que el departament de Justícia ja ha iniciat les obres de la coberta i teulada dels actuals jutjats per un import de 360.000 euros. També ha anunciat que, a partir de l'1 d'abril, el CAP de l'Aldea tornarà a recuperar l'atenció continuada i, per tant, estarà obert per les nits.

Summary: El nou edifici de la Generalitat a Tortosa tindrà una Oficina d'Atenció Ciutadana per centralitzar tots els tràmits


La presidenta de la Comissió Europea, Ursula von der Leyen, el de l'Eurocambra, David Sassoli, el del Consell Europeu, Charles Michel, i la cancellera alemanya, Angela Merkel, s'han reunit aquest dimecres a Brussel·les i han constatat que és "essencial" que els caps d'estat i de govern de la Unió Europea acordin el pla de recuperació en la cimera del 17 i 18 de juliol. Els líders de les tres institucions europees s'han reunit amb Merkel per la presidència rotatòria que Alemanya exerceix des d'aquest mes. "Assolir un acord ràpid sobre un paquet de recuperació europeu ambiciós és la primera prioritat de la Unió Europea en les pròximes setmanes", apunta un comunicat posterior a la reunió.  En la trobada, Von der Leyen, Sassoli, Michel i Merkel i han constatat la necessitat d'acordar ràpid un pla perquè després es pugui iniciar el procés de ratificació dels "elements clau" als estats. Finalment, els quatre han acordat estar en contacte i reunir-se quan sigui "apropiat" en moment "clau" de les discussions. Merkel s'ha reunit amb Von der Leyen, Sassoli i Michel just després de presentar les prioritats de la presidència alemanya a l'Eurocambra, on ha reivindicat la "solidaritat" europea per fer front a la crisi de la covid-19 i ha demanat als estats que facin concessions per acordar el pla econòmic.

Summary: Els presidents de les institucions de la UE i Merkel veuen "essencial" que els 27 acordin el pla econòmic al juliol


El conseller d'Acció Exterior, Alfred Bosch, ha reivindicat aquest dijous la defensa de les "causes justes" per "aconseguir que acabin guanyant des d'un punt de vista legal". En la inauguració del curs acadèmic de la Facultat de Dret i Ciències Polítiques de la Universitat Toulouse 1 Capitole, Bosch ha defensat que "una cosa no és justa pel fet de ser llei, sinó que ha de ser llei perquè és justa" i ha apuntat que "qui fa les lleis ha de comprometre's a favor dels drets polítics i civils i de la democràcia". "Necessitarem tota la vostra intel·ligència per fer front als reptes comuns de les nostres societats i el nostre planeta", ha dit el conseller als estudiants durant la conferència. En la inauguracio del curs acadèmic, Bosch ha estat acompanyat per la rectora de la universitat, Corinne Mascala, i pel degà de la Facultat de Dret i Ciències Polítiques, Philippe Nelidoff.

Summary: Bosch reivindica la defensa de les "causes justes" per "aconseguir que acabin guanyant des d'un punt de vista legal"


L'alcaldessa de Barcelona, Ada Colau, ha proposat aquest divendres una taula amb agents públics i privats per fer un salt d'escala i impulsar la Regió Metropolitana, de la qual formarien part els cinc milions d'habitants que viuen a Barcelona i en els més de 100 municipis de la regió metropolitana. Colau ha plantejat una "cogovernança metropolitana" feta a través d'un consorci. "Em comprometo a fer la meva part per part de l'administració", ha dit, en cas que sigui reelegida, l'alcaldessa en una conferència al Cercle d'Economia. Durant la intervenció davant d'empresaris, Colau ha defensat la seva gestió econòmica malgrat els "dubtes" que ha admès que hi havia quan es va fer amb l'alcaldia. A més, ha reiterat que només aspira a ser alcaldessa perquè els quatre anys al capdavant de l'Ajuntament han enfortit el seu compromís municipalista. Colau ha apuntat que no proposa una nova divisió administrativa, sinó una "cogovernança pràctica" que posaria l'horitzó en el 2030. L'alcaldessa de Barcelona ha dit que la taula que ha plantejat per "reflexionar" sobre la idea inclou agents econòmics i socials, a més de les administracions, i que no ha "d'excloure a ningú". Ha indicat que el plantejament s'hauria d'abordar des de la col·laboració i no des de la competència entre els diferents actors. Defensa la gestió econòmica del govern municipal  L'alcaldessa ha reconegut que quan el seu govern va accedir a l'alcaldia hi havia "dubtes" sobre si podrien "fer-se càrrec de l'economia de la ciutat". Acompanyada del president del Cercle d'Economia, Juan José Brugera, i del de Barcelona Global, Pau Guardans, ha recordat que el PIB de la ciutat ha augmentat i l'atur s'ha reduït en aquest mandat.  Colau ha remarcat que la ciutat no ha deixat de "crear noves sinergies" i d'atreure inversió estrangera i projectes innovadors. "Barcelona té totes les potencialitats perquè tothom pugui desenvolupar el seu projecte professional i personal", ha subratllat. A més, Colau ha reivindicat Barcelona com a "factor d'estabilitat" en els "moments complicats i traumàtics" que ha viscut la ciutat a causa de la situació política. "Només aspiro a ser alcaldessa" Colau ha reiterat que només aspira a ser alcaldessa. Ha explicat que, després de quatre anys al capdavant de l'Ajuntament, el seu compromís municipalista "en clau europea i global" s'ha "refermat". "No aspiro a presentar-me a una altra cosa", ha subratllat Colau.

Summary: Colau proposa una taula amb empresaris, agents socials i les administracions per impulsar la Regió Metropolitana


L'Ajuntament de Barcelona prohibirà circular amb monopatí a la plaça dels Àngels i als carrers de l'entorn tots els dies de la setmana de les 22 hores a les 7 hores. L'objectiu de la mesura, segons ha explicat aquest dimarts la regidora del districte de Ciutat Vella, Gala Pin,  és "combatre la contaminació acústica" i "millorar la convivència" a la zona, que és una de les referents en aquesta pràctica a la ciutat. Les multes per incomplir la prohibició aniran dels 300 als 900 euros. Abans, però, es farà una campanya d'informació en la qual participaran els mateixos patinadors. El decret s'ha aprovat inicialment i ara s'obre un període d'al·legacions que finalitzarà amb la seva aprovació definitiva i entrada en vigor, que podria ser en uns dos mesos.

Summary: L'Ajuntament de Barcelona prohibirà circular amb monopatí als entorns del Macba durant la nit


El president del govern espanyol, Mariano Rajoy, ha llançat missatges aquest dimecres en castellà, francès i anglès a la xarxa Twitter on assegura que “comparteix” amb el primer ministre belga, Charles Michel –a qui defineix com el seu únic interlocutor a Bèlgica- el “respecte a l’Estat de dret i a la independència dels jutges belgues i espanyols”. És la reacció a les manifestacions del primer ministre belga al Parlament federal, que ha afirmat que ha assegurat que el seu interlocutor és Madrid i que “Puigdemont és un ciutadà més que ha de respondre dels seus actes com qualsevol ciutadà europeu: amb drets i privilegis”. Segons Michel, a Puigdemont “se’l tractarà en perfecta conformitat amb l’Estat de dret” com a “qualsevol ciutadà que es trobi al nostre territori”.

Summary: Rajoy diu que “comparteix” amb el primer ministre belga el “respecte” a l’Estat de dret i la “independència” dels jutges


Protecció Civil ha desactivat l'alerta del Pla Especial d'Emergències per Inundacions de Catalunya (INUNCAT) un cop acabat l'episodi de pluges intenses d'aquest cap de setmana. A partir d'ara, l'INUNCAT estarà en fase de prealerta, perquè es preveuen pluges amb uns 20 litres per metre quadrat en mitja hora al nord-est de Catalunya, excepte a les comarques del Ripollès i l'Alt Empordà. Les últimes pluges de dissabte no han causat incidències destacables, tot i que ha augmentat el cabal dels rius. Els xàfecs poden anar acompanyats de tempesta i, localment, de calamarsa. Segons l'Agència Catalana de l'Aigua, només queden en alerta per cabal elevat el Ter i el Llobregat, tot i que ja van a la baixa.  La previsió meteorològica també indica una entrada de vent a Terres de l'Ebre i Baix Camp que pot fer augmentar el risc d'incendis forestals.  Protecció Civil recomana extremar la prudència de cara a l'operació retorn de cap de setmana d'aquesta tarda i vespre, ja que l'episodi de pluges, tot i moderar-se, encara continua.  A més, es recomana no acostar-se prop de lleres, rius i guals i que s'eviti travessar rieres i torrents a les zones afectades perquè encara que semblin portar poc cabal, aquest poc créixer sobtadament. Tampoc s'han de deixar cotxes aparcats en zones inundables o torrent secs, o on puguin bloquejar el pas dels vehicles d'emergències. Al conduir de nit, ca levitar les vies secundàries, especialment si són a prop de rius, rieres i zones inundables. En cas de tempestes elèctriques, cal evitar situar-se sota els arbres o torres elèctriques.  Si les tempestes van acompanyades d’aparat elèctric, cal evitar situar-se sota els arbres o torres elèctriques. Extremeu les precaucions en les activitats a l’aire lliure en les zones afectades per les pluges i les situades aigües avall dels rius. Qui condueixi de matinada ha d’evitar vies secundàries, especialment si són a prop de rius, rieres i zones inundables.

Summary: Protecció Civil desactiva l'alerta del pla INUNCAT un cop acabat l'episodi de pluges intenses


La comarca del Ripollès preveu oferir el servei habitual de transport escolar aquest dimarts, mentre que les comarques d'Osona i el Moianès decidiran a primera hora del matí si el suspenen pel temporal Glòria. De moment, a les comarques de l'àmbit metropolità, principalment al Maresme, més de 60.000 alumnes no assistiran a classe per precaució davant les previsions de fortes ratxes de vent. El conseller d'Interior, Miquel Buch, s'ha reunit aquest dilluns al vespre amb els principals responsables dels serveis d'emergències en el marc del Consell Assessor dels plans d'emergències Inuncat, Neucat i Ventcat. El president de la Generalitat, Quim Torra, ha assistit a la reunió. (Aquesta informació substitueix la publicada a les 20.49 h sobre el transport escolar al Ripollès, que finalment no se suspèn com havia dit per error la font informant. La notícia original ja ha estat degudament corregida) El cap de l'Àrea de Predicció del Servei Meteorològic de Catalunya(SMC), Santi Segalà, ha explicat també durant la compareixença que aquest dimarts es preveu el moment més cru del temporal, perquè coincidiran el vent, la neu, la pluja i la mala mar. Davant d'aquest panorama Buch ha recordat que s'ha ordenat la suspensió de qualsevol activitat al medi natural i ha subratllat la importància de prendre precaucions per evitar mals majors, com ara, per exemple, no acostar-se als espigons a fer fotografies. En aquest sentit, aquesta tarda s'havia avisat de la possible desaparició d'una persona a la desembocadura del riu Besòs. Buch ha explicat que amb la informació de què es disposa, tot sembla indicar que s'ha tractat d'una falsa alarma.

Summary: ANUL·LA L'ANTERIOR:El Ripollès preveu oferir el servei habitual de transport escolar per a aquest dimarts